
MISTERIOSUL DECES AL SCRIITORULUI MASON MIHAIL 
SADOVEANU, UN SUBIECT „INTERZIS” DE 50 DE ANI 


Înainte ca, pe 5 noiembrie 201 1, să fie marcată naşterea, cu 131 de ani în urmă, a cunos- 
cutului scriitor Mihail Sadoveanu, lumea literară contemporană a comemorat extrem de discret, 
pe 19 octombrie, 50 de ani de la decesul acestui controversat reprezentant al literaturii interbelice. 
Personaj cu o viaţă socială activă şi deloc liniştită, Sadoveanu a avut parte, în paralel, de o viaţă 
secretă extrem de zbuciumată, mai agitată chiar decât cea publică, despre care abia acum, graţie 
cercetărilor, graţie întâmplării, ies la iveală adevăruri şi mistere surprinzătoare. 

Poate nu aș fi abordat niciodată subiectul sadovenian, colateral preocupărilor şi preferin- 
telor mele literare, dacă în timpul documentării la cartea dedicată scriitorului martir Dimitrie lov 
nu m-aş fi intersectat de câteva ori cu incitantul subiect al trădării și bizarei morţi a scriitorului 
din Paşcani. Subiectul mi-a trezit interesul, în primul rând pentru că nu l-am găsit abordat în nici 
o sursă oficială contemporană. Deci, care a fost cauza morţii lui Mihail Sadoveanu? Banalul atac 
de cord, datorat vârstei, de care se vorbeşte pe ici şi pe colo, înregistrat în Bucureştii anilor 1961? 
Greu de crezut, după cum vom arăta mai jos! 

Pentru a ajunge la moartea lui Sadoveanu, trebuie urmărită, dintr-un alt punct de vedere, 
însă, viaţa sa, dar nu cea binecunoscută prin activitatea literară notorie, de o prolificitate calitativă 
ieşilă din comun, şi nici cea marcată de prezenţa sa academică îndelungată (scriitorul fiind 
primit în prestigioasa instituţie, ca membru titular, în anul 1921, la numai 41 de ani, după ce 
fusese membru corespondent din 1916). Mai obscură decât controversata sa trădare, asociată pac- 
tului politic semnat cu regimul comunist care i-a adus, din 1948 şi până la moarte, onoruri pu- 
blice de mare vizibilitate, s-a dovedit existenţa, în fundătura biografiei sale, a acelei dimensiuni 
oculte, inaccesibilă profanilor, închisă sub pecetea discreţiei şi a activităţii sale de francmason. 

Dacă despre participarea lui Mihail Sadoveanu la francmasoneria interbelică românească 
s-a vorbit decenii întregi numai cu aproximaţii, cu simplificări venite nu întotdeauna din surse 
autorizate și credibile, poate şi din cauza faptului că, în toată perioada comunistă, francmasoneria 
a fost un subiect interzis, după 1990 lucrurile s-au schimbat, scriindu-se destul de mult pe acest 
subiect. Veritabil specialist în decriptarea simbolurilor şi scenariilor francmasonice din opera 
sadoveniană, Radu Cernătescu a publicat mai multe studii serioase pe această temă, îndeosebi în 
revista Luceafărul. Dar cum nu acest aspect hermeneutic era cel așteptat de cititori, ci acela mult 
mai senzaţional, legat de lămurirea secvenţei biografice pro-masonice a lui Sadoveanu, a fost ne- 
voie de apariţia volumului Mihail Sadoveanu francmason, semnat de Horia Nestorescu-Bălcești 
(apărut în 2007 sub patronajul Centrului Naţional de Studii Francmasonice), pentru ca lucrurile 
să se lămurească oarecum, înlocuind vechile aproximaţii, bănuieli și simplificări. 

Conform informaţiilor din materialul citat, Sadoveanu a fost iniţiat de bunul său prieten 
Grigore Ghica, care l-a introdus, în ianuarie. 1927, în loja „Dimitrie Cantemir”, constituită la Iaşi, 
avându-i alături, printre alţii, pe scriitorii Mihai Codreanu și Păstorel Teodoreanu. În anii 1928- 
1929 a devenit Mare Maestru al Marii Loji Naţionale din România, străbătând într-un timp foarte 
scurt ierarhia internă. Într-un singur an, din februarie până în mai 1929, a trecut de la gradul 18 
la gradul 33, cel maxim, devenind membru activ al Supremului Consiliu de Grad 33 şi Ultim al 
Ritului Scoţian Antic şi Acceptat din România 

Prezenţă pregnantă în viața masonică din România, Sadoveanu s-a dedicat cu pasiune 
politicii de unificare a francmasoneriei din România, în condiţiile în care Marea Lojă Naţională 
din România avea în cealaltă lojă, Marele Orient al României, o concurentă de temut. În acest 
proces complicat s-au cheltuit multe energii şi s-au născut numeroase adversităţi, fiecare lojă 
având susţinătorii ei de peste hotare. În pofida aprigelor lupte interne, Sadoveanu a avut timp 


de trei ani (între 1934 şi 1937) satisfacția de a conduce, ca Mare Maestru Federal, Francma- 

soneria Română Unită, deţinând în continuare şi demnitatea de Mare Maestru în Marea Lojă 
Naţională din România. Deşi în februarie 1937, toate organizaţiile politice şi masonice au fost 
suspendate de către guvern pentru a pregăti dictatura regală, Mihail Sadoveanu a rămas, în anu- 
mite cercuri, la fel de detestat pentru acţiunile lui de unificare sau federalizare a lojilor masonice, 
ajungându-se, după cum se spune, la „arderea în efigie” a portretului său de către conservatorii 
neobedinenţi Federaţiei. 

Pe fondul acestor ciocniri, nu o dată violente între liderii masoneriei româneşti, Mihail 
Sadoveanu, care în cartea Baltagul scria, cu subînţeles, că „Tot în jurul nostru sunt semne”, a 
început să manifeste tot mai vădit înclinații socialiste, considerate în epocă „împotriva firii”. 
Siderată de semnalul sadovenian, presa de dreapta a declanşat o ofensivă nemiloasă împotriva 
ziarelor de stânga, controlate de evrei şi de francmasoni, în speţă asupra gazetelor Dimineaţa şi 
Adevărul, conduse chiar de Mihail Sadoveanu. Aproape pe tot parcursul anului 1937, ziarul 
Porunca Vremii, aparţinând Mişcării Legionare, a prezentat, număr de număr, câte o caricatură, 
în care Sadoveanu era înfățișat ca un mason ce orientează România spre Rusia comunistă, dar 
şi mesaje de genul: „Mihail Sadoveanu, fruntaş între masoni, exemplu tipic de trădător al ca- 
uzei naţionale”. Concludent se dovedea şi articolul doctorului Ilie Rădulescu, intitulat „Români 
şi românce, pedepsiţi trădarea lui Sadoveanu!”, în care se scria: „Nici un rând, scris de sab- 
basgoimul spurcatelor canalii din Sărindar, nu trebuie să mai găsească adăpost în casa 
voastră! Scoateţi din biblioteci toate operele sufletului de năpârcă al lui Mihail Sadoveanu şi 
aruncaţi-le în flăcări, care trebuie să ardă cea mai odioasă trădare ce s-a săvârşit vreodată 
Neamului Românesc... N-am făcut caz de francmasoneria lui Sadoveanu, azi nu numai ma- 
son, dar şi patron al veninului judeo-comunist din Sărindar”. 

Aşa cum am amintit, toate aceste frământări au condus la dizolvarea masoneriei de către 
regele Carol al II-lea şi la condamnarea acesteia de către Sfântul Sinod al Bisericii Ortodoxe 
Române în anul 1937. Subiectul condamnării a ridicat, decenii întregi, noi semne de întrebare 
asupra sincerităţii acestui act, ba chiar a provocat ilaritate în rândul fraţilor de aceeaşi orientare, 
atât regele cât şi patriarhul fiind, de fapt, vechi simpatizanți și susţinători ai masoneriei. Nu mai 
puţin interesant e faptul că, la începutul epocii comuniste, imediat după evenimentele de la 23 
august 1944, masoneria a ieşit din adormire. În decembrie 1944, după căderea lui Antonescu, a 
fost deschis primul Convent al Marii Loji Naţionale din România, iar la 11 martie 1945 a fost 
reconstruit Supremul Consiliu din România, a cărui activitate nu a durat prea mult, noul regim 
comunist neagreând masoneria. 

După cum remarca Dragoş Pârcălabu, „Jojile masonice n-au fost desființate, paradoxal, 
printr-o decizie politică sau în urma unei acţiuni coercitive a securităţii, aşa cum s-a întâmplat 
în cazul partidelor politice, ci pur şi simplu li s-a recomandat conducătorilor masoneriei ro- 
mâneşti să se autodizolve în linişte”, lucru realizat după ceremonialul de intrare în adormire a 
Supremul Consiliu de 33 din România, a Marii Loji Naţionale şi a Ordinului Masonic Român. 
Comuniştii, deşi nu erau interesaţi de procese şi scandaluri internaţionale, deciseseră suprimarea 
activităţii masonice, „iar cum cei patru şefi masoni, Mihail Sadoveanu, Mihai Ralea, N.D. 
Cocea şi Victor Eftimiu, trecuseră de partea comuniştilor, există posibilitatea ca aceştia să-i 
fi convins pe şefii securităţii şi Partidului Comunist Român, că se vor ocupa personal de 
stingerea masoneriei româneşti în linişte”. 

Cert este că în iunie 1948, urmare a trădării venerabilului Mihail Sadoveanu, care, odată 
reabilitat în faţa stăpânilor sovietici prin cartea de reportaje Lumina vine de la răsărit şi roma- 
nul Mitrea Cocor, a pus la dispoziţia acestora întreaga structură și organigramă a reţelei maso- 
nice române, controversata societate a încetat să mai existe. Trădător cu diplomă, răsplătit pentru 
„serviciile” făcute bolşevicilor cu funcţii onorante, care l-au propulsat în ierarhia comunistă până 
pe locul 4 al aparatului de stat, Mihail Sadoveanu -— cel căruia conducătorul statului, Gheorghe 
Gheorghiu Dej, i se adresa cu „excelenţă” — nu avea cum să scape nepedepsit de cei pe care îi 
vânduse cu atâta ușurință pe 30 de arginţi. Arginţi, vorba vine, pentru că, se pare, „tovarăşul” 
fugise şi cu valuta şi leii fraţilor, pe care îi avusese până atunci în păstrare, având și funcția de 


mare casier. Dar cum masoneria nu era CIA (sau cine ştie ce instituţie secretă care antrenează 

ucigași plătiţi), pedeapsa avea să vină mult mai târziu, abia în 1961, pe neaşteptate, când lucru- 
rile păreau aşezate şi priorităţile politice erau altele (se pregătea propulsarea în prim plan a acti- 
vistului comunist Nicolae Ceauşescu, viitor membru al ultrasecretei loji masonice italiene Pro- 
paganda Due, celebra P2). 

Într-un material semnat de prof. dr. Dan Brudaşcu și publicat în Arhiva românească edi- 
tată de Asociația Română pentru Patrimoniu, este citată nemulțumirea Veturiei Goga, văduva 
titanicului poet Octavian Goga, la rândul său respectat mason. Ea a precizat că, prin anii '30, în 
virtutea poziţiei sale de francmason, Sadoveanu i-a cerut ministrului Goga fonduri pentru editarea 
unei publicaţii cultural-literare, care ar fi trebuit să se numească Comoara. „Potrivit Veturiei 
Goga, Sadoveanu ar fi obținut circa 27 de milioane de lei din fonduri ale Ministerului de In- 
terne, sumă pe care, în marea ei majoritate, la încheierea mandatului, nemaiputând-o recu- 
pera sau justifica, Goga a fost nevoit s-o achite din propriul buzunar. Relatând această în- 
tâmplare, văduva poetului a susţinut că, personal, a fost nevoită să renunţe la multe blănuri 
şi bijuterii ale ei pentru ca soțul său să poată face rost de banii respectivi”, menţionează 
materialul citat. 

Dezamăgiţi de comportamentul social şi uman al proaspătului tovarăș Sadoveanu nu au 
fost numai publiciştii şi observatorii politici de dreapta. Somitate indiscutabilă a literaturii con- 
temporane, medicul şi profesorul universitar C.D. Zeletin sublinia, în volumul Gaură-n cer 
(1997), că după al Doilea Război Mondial, când, confruntată cu „căpuşele roşii”, întreaga naţiune 
aştepta „eroism de la spiritele artistice de mare anvergură”, bolşevismul însângerând deopo- 
trivă ţăranul român şi biserica strămoşească, „Sadoveanu cel Mare şi Mur” a împrumutat „glasul 
apostolilor sovietizaţi”, dezamăgind şi declasificând marea masă a condeierilor români. 

Se pare că soarta scriitorului a fost pecetluită la Paris, unde, conform istoricilor contem- 
porani, masoneria română şi-a continuat activitatea chiar din 1948, printr-o reprezentanţă a Marii 
Loji Naţionale Române care a funcţionat sub obediența Marii Loji din Franţa. Nu lipsit de im- 
portanță este şi faptul că în unul dintre ateliere, România Unită, condus de evreul Jean Pangal, 
nu fusese recunoscută niciodată autoritatea lui Mihail Sadoveanu. Se pare că, după reorganiza- 
rea, în exil, a Supremul Consiliu de 33 din România şi a Ordinului Masonic Român, a cărei 
conducere a fost preluată de evreul Marcel Shapira, cel care îl va iniţia pe Nicolae Ceauşescu în 
amintită lojă romană, s-a procedat, la fel ca în 1937, la „arderea între coloane” a (numelui/ por- 
tretului) scriitorului, eveniment echivalent cu o sentinţă. 

Ipoteza legăturii dintre masonerie şi moartea (violentă) a lui Mihail Sadoveanu nu este 
nouă. Ea a fost avansată şi de gazetarul loan Rotundu, care, la 13 iulie 2009, în materialul inti- 
tulat „„Coşereanu, Eminescu şi masoneria”, scria, pe blogul său: „O altă enigmă care stăruie să 
nu fie dezlegată este legată de moartea lui Mihail Sadoveanu. Scriitorul a fost chiar Mare 
Maestru al Masoneriei Române. Există însă suspiciunea că moartea sa s-ar trage de la ma- 
soni, pentru că a predat regimului comunist listele cu cei aparţinând Ordinului”. 

Reluând, întâmplător, subiectul într-o discuţie purtată cu o persoană care cunoaște, foarte 
bine, se pare, aspectele masoneriei române, am aflat cu surprindere că, neoficial, însuşi Horia 
Nestorescu-Bălceşti, marele istoric şi cercetător al istoriei acesteia, la rândul său mason din 1994, 
a confirmat această ipoteză. Dacă este adevărat ceea ce nimeni nu a scris încă negru pe alb, se 
pare că la 19 octombrie 1961, „excelența sa” Mihail Sadoveanu, a fost găsit în comă în compar- 
timentul unui tren care-l transporta spre Iaşi, lovit în cap cu o piatră învelită într-o hârtie care purta 
însemne masonice, la puţin timp după plecarea garniturii din gară. A decedat aproape imediat, 
făcând inutil efortul marilor doctori bucureşteni, semn cert că „pâdele” masonic trimis de la Paris 
îşi îndeplinise misiunea. 

Se pare că senzaţionala întâmplare (legendă francmasonică?) i-a fost confirmată interlo- 
cutorului meu şi de regretatul lingvist şi jurnalist român George Muntean, cercetător principal 
la Institutul de Istorie şi Teorie Literară "G. Călinescu” al Academiei Române, cel care, în anul 
1996, a candidat la președinția României, iar după anul 2000 a fost, până la moartea sa subită, 
din 2004, purtătorul de cuvânt al Masoneriei Române (funcţie preluată imediat de alt regretat 


dispărut, actorul Florian Pittiş). Este foarte puţin probabil ca cei doi cercetători să fi susținut, 

independent, aceeaşi variantă a morţii lui Mihail Sadovenu, mai ales că fiecare dintre ei utilizase 
informaţii diferite. Prezent mai des la Paris, George Muntean a folosit, se pare, sursele din arhiva 
Marelui Orient al Franţei, pe când ziaristul şi scriitorul Horia Nestorescu-Bălceșşti s-a folosit de 
informaţiile descoperite prin poziţia sa de director al Centrului Naţional de Studii Francmasonice. 
Membru marcant al masoneriei botoşănene, jurnalistul Ioan Rotundu afirmă la rândul său că, deşi 
a auzit discuţii pe tema teribilului sfârşit al scriitorului, rămâne sceptic în multe privinţe pentru că 
„masoneria nu a recunoscut niciodată, indiferent sub ce regim şi formă oficială a funcţionat, 
că a recurs la acte subversive extreme, cu atât mai mult cu cât cele amintite sunt „semnate” 
atât de stângaci, părând detaşate dintr-un roman poliţist de duzină”. 

Inventată sau reală, legenda morţii lui Sadoveanu mai are o variantă, nu mai puţin „exci- 
tantă”, la propriu, după cum vom vedea. Într-o discuţie purtată în luna iunie 2010 despre Dimitrie 
lov, condeierul din Flămânzi al cărui stil scriitoricesc era comparat la debut cu cel al lui Sado- 
veanu, amintitul prof. univ. dr. C.D. Zeletin a relatat o întâmplare surprinzătoare atunci când a 
venit vorba despre moartea ultimului. El a afirmat, nici mai mult, nici mai puţin, că Mihail 
Sadoveanu şi-a găsit sfârşitul — atenţie!!! — într-un compartiment de tren, din cauza unei poţiuni 
afrodiziace pe care o îngurgitase voluntar. Se pare că „excelența sa”, în pofida faptului că toc- 
mai devenise octogenar, avea un apetit sexual considerabil, motiv pentru care, pentru a putea 
răspunde în mod onorabil unor anumitor cereri, a solicitat un ajutor discret unor tovarăşi dintr- 
o țară socialistă prietenă. „Aceştia, proveniţi probabil dintr-un stat cu cetățeni (mai) galbeni 
la culoare, au răspuns cu promptitudine cererii „tovarăşului Sadoveanu” dar, după ce i-au 
oferit flaconul, au omis să-i specifice în amănunt „principiul de funcţionare”. Se pare că 
scriitorul a vrut să testeze înainte de întâlnirea galantă pentru care se pregătea efectul „via- 
grei” avant-la-lettre, dar luând o porţie prea mare, a făcut un stop cardiac, care i-a fost fatal”, 
ni s-a spus. 

Cu toate că şi această ipoteză ridică destule semne de întrebare, rămâne în picioare coin- 
cidenţa compartimentului de tren, numitorul comun al ambelor variante vehiculate! Să fi fost 
cea de-a doua versiune plăsmuită intenţionat, pentru a o acoperi pe cea reală? Sau invers? Cu 
siguranţă că în istoria literaturii române mai sunt încă multe mistere de descoperit. Precum cel 
al morţii lui Eminescu, în care, din nou, a fost implicată, cel puţin la nivelul supoziţiilor, maso- 
neria, şi asupra căruia, deşi s-au scris pe subiect mii de pagini, planează încă o mare enigmă. 


THE MYSTERIOUS DEATH OF THE MASON WRITER 
MIHAIL SADOVEANU, A “FORBIDDEN” TOPIC FOR 50 YEARS 


(Summary) 


The author analyses the circumstances of Mihail Sadoveanu's death (in 1961), a famous 
writer, academician and Romanian political personality, born in 1880. The gathered 
information leads the author to the hypothesis that the writer's death, an important member of 
the Masonic interwar movement, was an immediate consequence of betraying the Masonic 
ideals through the wnter's enrolment into the communist activity from Romania, thus being 
punished by death by the brothers he had cheated. 

